Tuisonderrig: Wat ’n ouer moet weetOorweeg jy om jou kind tuis te onderrig? Kom ons kyk na die voor- en nadele tussen die tradisionele skoolmodel en tuisonderrig. Navorsing toon dat tuisonderrigleerders neig om beter as hulle skoolgaande maats te presteer omdat hulle emosioneel, geestelik en kognitief meer gestimuleer word, en dit maak hulle sterker. Teen hierdie agtergrond moet die ouers dus besluit of hulle bereid is om die uitdagings wat tuisonderrig in terme van tyd, energie en toewyding stel, aan te durf. Die akademiese kwalifikasies van die ouers beperk hulle nie indien hulle op tuisonderrig besluit nie, aangesien die Suid-Afrikaanse Skolewet nie vereistes in hierdie verband stel nie. Ouers moet hulle egter vergewis van die prosedures wat nodig is om ŉ kind tuis te onderrig en watter leerprogramopsies daar beskikbaar is. Ouers moet by die hoof van die provinsiale onderwysdepartement aansoek doen om tuisonderrig te doen. Die volgende dokumente word benodig: die ouers se ID-dokumente, die kind se geboortesertifikaat, immunisasiedokumente, vorige skoolrapporte (indien van toepassing) en ’n uiteensetting van hoe die leerprogram gevolg sal word. Wat die leerstof en leerprogram betref, kan die ouer besluit om die kind self te onderrig, deur ŉ tutor te laat onderrig of by ’n tutorsentrum op ŉ deeltydse basis in te skryf. Daar is ŉ aantal leerprogramme in die mark beskikbaar. Dit sou dalk wenslik wees om ŉ leerprogram wat met die nasionale kurrikulum belyn is te kies, aangesien dit leerders se artikulasie tussen die formele en die tuisskoolsektor vergemaklik en toelating tot universiteite en ander tersiêre instansies minder problematies maak. Hoër onderwysinstellings hoef dan nie eers die matrieksertifikaat te laat akkrediteer nie. Sommige van die verskaffers van leerprogramme bied ook ondersteuning ten opsigte van assessering en hou tred van die leerder se vordering, asook die bewyse dat die uitkomste van graad 3, 6 en 9 wel bereik is. Ouers wat oor die verskaffing van leerprogramme navraag wil doen, is welkom om Impak Onderwys te kontak.